Na temelju članka 144. st. 5. Zakona o proračunu (“Narodne novine”, broj 144/21) i članka 30. Statuta Općine Selca („Službeni glasnik Općine Selca “, broj 4/18.), Općinsko vijeće Općine Selca na 10. sjednici održanoj dana 22. prosinca 2022. godine donijelo je

**O D L U K U**

**o izvršavanju Proračuna Općine Selca za 2023. godinu**

**I. OPĆE ODREDBE**

Članak 1.

Ovom se Odlukom uređuje sadržaj Proračuna Općine Selca za 2023. godinu (u daljnjem tekstu: Proračun) i njegovo izvršavanje, opseg zaduživanja Općine Selca (u daljnjem tekstu: Općina), upravljanje financijskom i nefinancijskom imovinom, prava i obveze korisnika proračunskih sredstava, proračunsko računovodstvo i izvještavanje, pojedine ovlasti u izvršavanju Proračuna, te druga pitanja.

**II. SADRŽAJ PRORAČUNA**

Članak 2.

Proračun se sastoji od općeg i posebnog dijela.

Opći dio Proračuna čini Račun prihoda i rashoda i Račun financiranja.

Račun Prihoda i rashoda proračuna sastoji se od prihoda i rashoda prema ekonomskoj klasifikaciji.

U prihodima su iskazani prihodi od poreza, pomoći, prihodi od imovine, prihodi od pristojbi i naknada, prihodi od donacija, ostali prihodi i prihodi od prodaje nefinancijske imovine.

U rashodima su iskazani rashodi za zaposlene, materijalni rashodi, financijski rashodi, subvencije, pomoći unutar općeg proračuna, naknade građanima i kućanstvima, ostali rashodi i rashodi za nabavu nefinancijske imovine.

U Računu financiranja iskazuju se primici od financijske imovine i zaduživanja te izdaci za financijsku imovinu i otplatu zajmova.

Posebni dio Proračuna sastoji se od plana rashoda i izdataka korisnika proračunskih sredstava iskazanih po vrstama, raspoređenih u programe koji se sastoje od aktivnosti i projekata.

Prihodi, primici, rashodi i izdaci proračuna iskazani su prema organizacijskoj, ekonomskoj, funkcijskoj, lokacijskoj i programskoj proračunskoj klasifikaciji te izvorima financiranja.

Članak 3.

U Računu prihoda i rashoda te Računu financiranja planirani su svi prihodi i primici te rashodi i izdaci koje općinska tijela i općinski proračunski korisnici ostvaruju obavljanjem poslova iz svoga djelokruga u skladu s propisima i drugim aktima.

**III. IZVRŠAVANJE PRORAČUNA**

**3.1. PRIHODI I PRIMICI PRORAČUNA TE UPLATE U PRORAČUN**

Članak 4.

Jedinstveni upravni odjel Općine i općinski proračunski korisnici odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu s namjenama.

Prihodi proračuna i proračunskih korisnika ubiru se i uplaćuju u proračun na transakcijske račune otvorene kod poslovnih banaka u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Članak 5.

Namjenski prihodi i primici proračuna i općinskih proračunskih korisnika su pomoći, donacije, prihodi za posebne namjene, prihodi od prodaje ili zamjene imovine u vlasništvu Općine i općinskih proračunskih korisnika, naknade s naslova osiguranja i namjenski primici od zaduživanja.

Prihodi i primici iz stavka 1. ovoga članka uplaćuju se u Proračun i koriste isključivo za namjene utvrđene planom.

Članak 6.

Namjenski prihodi iz članka 5. ove Odluke koji nisu iskorišteni u prethodnoj godini prenose se u proračun za tekuću proračunsku godinu.

Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a neplanirane ili manje planirane pomoći, donacije i prihodi za posebne namjene te namjenski primici od zaduživanja mogu se izvršavati iznad iznosa utvrđenih Proračunom do visine uplaćenih odnosno prenesenih sredstava, a mogu se koristiti prema naknadno utvrđenim aktivnostima i/ili projektima uz prethodnu suglasnost Odsjeka za financije.

Za opseg prenesenih prihoda iz stavka 1. ovoga članka povećat će se plan Proračuna i financijski planovi proračunskih korisnika za tekuću godinu.

Prihodi kojima je namjena utvrđena posebnim zakonskim odredbama mogu se, u slučaju nedostatka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

Članak 7.

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.

Rješenje o povratu sredstava donosi Jedinstveni upravni odjel na temelju dokumentiranog zahtjeva.

**3.2. RASHODI I IZDACI PRORAČUNA TE ISPLATE SREDSTVA IZ PRORAČUNA**

Članak 8.

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2023. godine.

Proračunska sredstva se mogu koristiti samo za namjene utvrđene Proračunom i do visine utvrđene Proračunom.

Općinski proračunski korisnici mogu preuzimati obveze na teret Proračuna samo za namjene i do visine utvrđene u Posebnom dijelu Proračuna, odnosno do visine ostvarenih namjenskih prihoda i primitaka te uz odgovarajuću primjenu odredbi stavka 2. i 3., članka 6. ove Odluke.

Rashodi proračuna za koje je obveza nastala u 2022. godini rashodi su proračuna za 2023. godinu, neovisno o plaćanju.

Članak 9.

Sredstva za rashode i izdatke osiguravaju se u Proračunu za:

- programe, projekte i aktivnosti općinskih tijela,

- općinske proračunske korisnike: Dječji vrtić "Selca", Javna ustanova Općinska knjižnica i čitaonica "Hrvatski sastanak Selca",

- ostale korisnike proračunskih sredstava po pojedinim programima, projektima i aktivnostima.

Članak 10.

Svaki rashod i izdatak iz proračuna mora se temeljiti na vjerodostojnoj knjigovodstvenoj

ispravi kojom se dokazuje obveza plaćanja.

Nalogodavci moraju prije isplate provjeriti i potpisati pravni temelj i visinu obveze koja proizlazi iz knjigovodstvene isprave te odrediti oznake proračunskih klasifikacija na teret kojih se obveze isplaćuju.

Članak 11.

Nalogodavci za izvršenje stavki iz Posebnog dijela Proračuna temeljem Odluka Općinskog vijeća i Općinskog načelnika su pročelnik Jedinstvenog upravnog odjela i savjetnik za financije i računovodstvo.

Članak 12.

Rashodi i izdaci općinskih proračunskih korisnika (koje financira Općina temeljem usvojenog Proračuna za 2023. godinu) isplaćuju se s poslovnog računa općinskog proračuna na temelju naloga proračunskih korisnika i vjerodostojnih knjigovodstvenih isprava koje su odgovorne osobe proračunskog korisnika potpisale i potvrdile pravni temelj i visinu obveze.

Članak 13.

Zaključivanje pisanog ugovora s udrugama, kao korisnicima proračunskih sredstava, je obavezno bez obzira na iznos donacije.

Zaključivanje pisanog ugovora s ostalim korisnicima proračunskih sredstava obavezno je za sredstva koja se izvršavaju kao subvencije, donacije i pomoći iznad 10.000,00 kuna.

Ugovorima za subvencije, donacije i pomoći koji se zaključuju temeljem natječaja o

financiranju javnih potreba utvrdit će se dinamika dodjele sredstava ovisno o visini ukupno odobrenih sredstava. Isplata sredstva iz prethodnog stavka za sufinanciranje redovne djelatnosti po ugovorima do 10.000,00 kn izvršavat će se u dva navrata (polugodišnje), do 20.000,00 kn u četiri navrata (kvartalno), a iznad 20.000,00 kn mjesečno, dok će se sredstva za programske aktivnosti isplaćivati u roku od 8 dana od dana odobrenja zahtjeva.

Kapitalne donacije iznad iznosa od 50.000,00 kuna isplaćivat će se u roku od 20 dana od

dana odobrenja zahtjeva, a do tog iznosa u roku od 8 dana od dana odobrenja zahtjeva.

Kapitalne donacije iznad iznosa od 50.000,00 kuna mogu se u prvom polugodištu isplatiti do visine od 50%.

Ugovorima će se utvrditi, između ostalog, i obveze korisnika proračunskih sredstva za namjensko trošenje sredstava, za pravodobno dostavljanje izvještaja i za realizaciju ugovorenog programa.

Zaključivanje pisanog ugovora obavezno je i za sve nabave roba, usluga i ustupanje radova od iznosa za koji je obvezna primjena Zakona o javnoj nabavi.

Sve ugovore potpisuje Općinski načelnik.

Članak 14.

Aktivnosti i projekti za koje su sredstva osigurana u proračunu tekuće godine, a nisu izvršeni do visine utvrđene proračunom, mogu se do iznosa neutrošenih sredstava izvršavati u sljedećoj godini uz suglasnost Odsjeka za financije i proračun.

Članak 15.

Za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva, koristit će se sredstva proračunske zalihe do iznosa od 70.000,00 kn. O korištenju sredstava Proračunske zalihe odlučuje Općinski načelnik.

Općinski načelnik obvezan je izvijestiti Općinsko vijeće o korištenju proračunske zalihe uz polugodišnji i godišnji izvještaj o izvršenju proračuna.

**IV. URAVNOTEŽENJE PRORAČUNA I PRERASPODJELA SREDSTAVA PRORAČUNA**

Članak 16.

Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka Proračun se mora uravnotežiti izmjenama i dopunama Proračuna prema postupku za donošenje proračuna.

Članak 17.

Općinski načelnik može odobriti preraspodjelu sredstava unutar proračunskih stavaka najviše do 10% rashoda i izdataka planiranih na proračunskoj stavci donesenoj od strane Općinskog vijeća Općine Selca koja se umanjuje.

Općinski načelnik izvješćuje Općinsko vijeće o odobrenoj preraspodjeli sredstava uz polugodišnji i godišnji izvještaj o izvršenju Proračuna.

**V. UPRAVLJANJE IMOVINOM**

Članak 18.

Općinski načelnik odlučuje o stjecanju i otuđenju pokretnina i nekretnina, odnosno

raspolaganju ostalom imovinom Općine čija pojedinačna vrijednost ne prelazi 0,5% prihoda Proračuna bez primitaka ostvarenih u 2021. godini, ako je stjecanje i otuđivanje nekretnina i pokretnina, odnosno raspolaganje imovinom planirano u Proračunu i provedeno u skladu sa zakonskim propisima. Ostale nadležnosti su utvrđene u Odluci o uvjetima, načinu i postupku gospodarenja imovinom u vlasništvu Općine Selca („Službeni glasnik Općine Selca“ broj 07/16).

Članak 19.

Raspoloživim novčanim sredstvima na računu Proračuna upravlja Općinski načelnik. Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti. Ugovor o oročavanju sklapa Općinski načelnik.

Prihodi od upravljanja slobodnim novčanim sredstvima prihod su Proračuna.

Novčana sredstva iz stavka 1. ovog članka mogu se plasirati samo s povratom do 31. prosinca 2023. godine.

Članak 20.

Općinski načelnik može na zahtjev dužnika, u skladu s propisima i uz primjereno osiguranje duga te s pripadajućim kamatama i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.

Općinski načelnik može, u skladu s propisima, otpisati ili djelomično otpisati potraživanje, ali samo uz prethodnu suglasnost Općinskog vijeća.

**VI. ZADUŽIVANJE**

Članak 21.

Općina Selca nema nikakvih dugoročnih zaduženja.

Općinski proračunski korisnici se mogu zaduživati samo uz suglasnost Općinskog vijeća, sukladno zakonskim propisima.

**VII. PRORAČUNSKO RAČUNOVODSTVO I IZVJEŠTAVANJE**

Članak 22.

Proračun i općinski proračunski korisnici primjenjuju proračunsko računovodstvo. Prihodi i rashodi proračuna iskazuju se uz primjenu modificiranog računovodstvenog načela nastanka događaja. Primici i izdaci proračuna iskazuju se po načelu novčanog tijeka.

Proračunsko računovodstvo za proračun vodi Odsjek za proračun i financije pri Jedinstvenom upravnom odjelu Općine Selca, a općinski proračunski korisnici samostalno vode svoje proračunsko računovodstvo.

Članak 23.

Kontrolu postupaka u planiranju i izvršavanju proračuna, praćenje primjene proračunskog računovodstva te poslove proračunskog financijskog izvješćivanja za potrebe Općine Selca obavlja Odsjek za proračun i financije.

Članak 24.

JUO Općinskom načelniku mjesečno izvješće o izvršenju Proračuna, a Općinski načelnik podnosi Općinskom vijeću polugodišnji i godišnji izvještaj o izvršenju Proračuna u skladu s odredbama propisa o proračunskom izvješćivanju.

Općinski proračunski korisnici dužni su JUO dostaviti propisana financijska izvješća i izvještaje o realizaciji programa rada u rokovima propisanim za financijsko izvješćivanje.

Ostali korisnici proračunskih sredstava dužni su nadležnom odsjeku dostaviti polugodišnje i godišnje izvještaje o realizaciji programa i utrošenim proračunskim sredstvima s obrazloženjima u skladu s odredbama Odluke o obliku i sadržaju te rokovima podnošenja izvještaja ostalih korisnika proračunskih sredstava.

Općinski proračunski korisnici i drugi korisnici proračunskih sredstava obvezni su nadležnim odsjecima dati sve dodatne podatke, isprave i izvješća koja se od njih zatraže.

**VIII. ODGOVORNOST I OBVEZE U IZVRŠAVANJU PRORAČUNA**

Članak 25.

Općinski načelnik odgovoran je za zakonito i pravilno planiranje i izvršavanje proračuna.

Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik.

JUO Općine Selca prati izvršavanje Proračuna i o tome izvještava Općinskog načelnika.

U okviru svog djelokruga i ovlasti Općinski načelnik i pročelnik Jedinstvenog upravnog odjela, odgovorni su za provedbu Odluke o izvršavanju proračuna, za potpunu i pravodobnu naplatu prihoda i primitaka iz svoje nadležnosti i za izvršavanje rashoda i izdataka.

Članak 26.

JUO dužan je u roku od osam dana od stupanja na snagu Proračuna izvijestiti proračunske korisnike o odobrenim sredstvima u Proračunu, a općinski proračunski korisnici dužni su Odsjeku za proračun i financije u roku od 15 dana od primitka obavijesti iz 1. stavka ovog članka, dostaviti svoje financijske planove za proračunsku godinu, usklađene s odobrenim sredstvima u Proračunu.

Članak 27.

Jedinstveni upravni odjel i općinski proračunski korisnici obvezni su provoditi postupke

nabave roba, usluga i ustupanja radova sukladno zakonskim propisima i propisanim internim procedurama.

Plan nabave Općine Selca za 2023. godinu donosi Općinski načelnik, dok planove nabave

proračunskih korisnika donose čelnici proračunskih korisnika sukladno zakonskim propisima.

Članak 28.

Ako se tijekom izvršavanja Proračuna utvrdi da su proračunska sredstva nepravilno korištena, korisniku će se umanjiti sredstva u visini nenamjenskog korištenja sredstava, ili će se privremeno obustaviti isplata sredstava na stavkama s kojih su sredstva bila nenamjenski utrošena, ili će se zahtijevati povrat proračunskih sredstava.

Odluku o umanjenju, obustavi ili povratu proračunskih sredstava iz stavka 1. ovog članka, donijet će Općinski načelnik.

**IX. PRIJELAZNE I ZAVRŠNE ODREDBE**

Članak 29.

Ova Odluka stupa na snagu osmog dana od dana objave u “Službenom glasniku Općine Selca“, a primjenjuje se od 1. siječnja 2023. godine.

KLASA:400-06/22-01/0010

URBROJ:2181/47-01-01/22-01

Selca, 22. prosinca 2022. godine

PREDSJEDNIK OPĆINSKOG VIJEĆA

Marčelo Štambuk, dr.med., v.r.